Tronkbewaarder deur gevangene aangeval | Maroela Media
Tronkbewaarder deur gevangene aangeval
George Diedericks, 'n bewaarder by Sevontein-gevangenis net buite Pietermaritzburg, is Sondag vyf keer deur een van die gevangenes met 'n skerp voorwerp gesteek.
Diedericks is Sondagoggend omstreeks 07:00 met 'n stuk been, wat skerp gemaak is, gesteek toe beamptes ontbyt bedien het, het Nokuthula Zikhali, woordvoerder van korrektiewe dienste in KwaZulu-Natal, gesê.
Diedericks is vir wonde aan sy rug en oor behandel. Die polisievakbond Popcru beweer daar is 'n sekuriteitsrisiko weens 'n tekort aan bewaarders. Kwenza Nxele, provinsiale sekretaris van Popcru, blameer die lae personeel tot gevangenis ratio vir die voorval en sê dat die situasie deur die nuwe skofstelsel vererger is. "Lede kla dat hulle blootgestel en in 'n kwesbare situasie gelaat is. Die verdeling van werknemers weens die nuwe skofstelsel veroorsaak nou dat slegs die helfte van personeel op 'n gegewe tyd aan diens is," het Nxele gesê.